পছন্দের মহিলা সহকর্মীকে কো-পাইলট হিসেবে চাই। এয়ার ইন্ডিয়ার এক পাইলটের এমন আজব আব্দারের জেরে আড়াই ঘণ্টা দেরিতে উড়ল বিমান। 
সংবাদসংস্থার খবর অনুযায়ী, বুধবার সকালে চেন্নাই থেকে থিরুঅনন্তপুরম হয়ে মলদ্বীপের রাজধানী শহর মালে যাচ্ছিল ওই বিমানটি। কিন্তু বুধবার সকাল ৭টার বদলে ওই বিমানটি সকাল ৯টা ১৩ মিনিটে ওড়ে। অভিযোগ, মঙ্গলবার থেকেই ওই বিমানটির পাইলট বুধবার সকালে মালগামী ওই বিমানে এক মহিলা ফ্লাইট অফিসারকে তাঁর সঙ্গে কো-পাইলট হিসেবে ডিউটি দেওয়ার জন্য সংস্থার সংশ্লিষ্ট বিভাগের কর্মীদের জোরাজুরি করতে থাকেন। যদিও ওই কম্যান্ডারকে স্পষ্ট জানানো হয়, বুধবার সকালে ওই মহিলা ফ্লাইট অফিসারের আগে থেকেই দিল্লিগামী বিমানে ডিউটি রয়েছে। ফলে তাঁর অনুরোধ রাখা সম্ভব নয়। এই কথা শোনার পরে ওই কম্যান্ডার অসুস্থার অজুহাতে কাজে না আসার হুমকিও দেন। 
বুধবার সকালে তিনি কাজে যোগ দিলেও ওই মহিলা ফ্লাইট অফিসারকে তাঁর সঙ্গে ডিউটি না দেওয়ায় ফের বেঁকে বসেন ওই পাইলট। এমনকী উচ্চ-রক্তচাপের জেরে অসুস্থ বোধ করছেন বলে অভিযোগ করায় ওই পাইলটের শুশ্রূষাও করা হয়। ততক্ষণে বিমান ছাড়ার জন্য প্রস্তুত। কিন্তু নাছোড় কম্যান্ডার  বিমান নিয়ে উড়ে যেতে রাজি হননি। ফলে বিমানের মধ্যেই বসে থাকেন যাত্রীরা। 
সূত্রের খবর, শেষ পর্যন্ত ওই মহিলা ফ্লাইট অফিসারকেই তাঁর সঙ্গে কো-পাইলট হিসেবে ডিউটি দেওয়া হয়। অবশেষে, সকাল ৯টা ১৩ মিনিট নাগাদ বিমানটি গন্তব্যের উদ্দেশে রওনা দেয়। যার জন্য দায়ী প্রিয় মহিলা সহকর্মীকে কো-পাইলট হিসেবে পাওয়ার জন্য পাইলটের জেদ। 
যদিও, এয়ার-ইন্ডিয়া সূত্রের খবর, গত সপ্তাহেই চাকরিতে ইস্তফা দিয়েছেন ওই পাইলট। আপাতত ছ’মাসের নোটিস পিরিয়ডে রয়েছেন তিনি।
আরও পড়ুন
ছেড়ে গেলে ক্র্যাশ করিয়ে দেব! টেক-অফের আগে স্ত্রীকে মেসেজ পাইলটের 
বিমানচালনা শিখতে গেলেন পর্নস্টার! কিন্তু অবতরণেই...
পাইলট নেই! ঝাড়া দু’ঘণ্টা বিমানে বসে রইলেন যাত্রীরা